Am 13:30 simmer wiider in d Schwyz zruggkoo. D Fabienne isch im Foxtrott-Tämpoo mit allne Lyt rund umme Saal gloffe. Der Grundschritt het aim Baar soo guet gfalle, dass der Maa sich grad fir e Kuurs het wellen aamälde. D Reaggzioon vo der Partnerin: Yych ha nyt dergeege, aaber: gits denn no  mee Schritt zum Leere?  Am 14.00 het der Philipp, uff Baaseldytsch der Fyppe, der Salsa-Grundschritt underrichtet. Syyni Filosofyy isch aini vo de vyyle Salsa-Aarte z leere, wo eender introvertiert isch, die wo mit Turnierdanze, Schou und Publikum nyt z due het, won e Danzaart isch, wo s inneri Erlääbnis zu zwait suecht.  Alli die wo am 14:30 nit an der Baar gstande sin und alti Bikannti bigriesst hän ooder neii Frindschafte gschlosse hän, es het immer no Kiechen und Giträngg ghaa wie im  Schlaraffeland und es sin Alti und Jungi zämmegsässe, bunt duurenandergwiirflet, die hän kenne bim Esthi ins Ghaimnis vom Grundschritt vom Langsaame Walzer yygweit wäärde, au in daas vom Wiener Walzer, wo denne d Musigg schnäller woorden isch. Es ist e Fraid gsii, wie ganzi Raaiene vo Lyt sich an de Händ ghebbt hän, sich sälber in der grosse Spiegelwand bioobachtet hän und immer schnäller 1 2 3, 1 2 3 zellt und bainelet hän.